Source: http://www.csmoradea.ro/events/bcl-etapa-14/
Timestamp: 2018-05-21 21:13:02+00:00

Document:
www.csmoradea.ro | BCL – Etapa 14
BCL – Etapa 14
CSM CSU Oradea a pierdut ultimul meci disputat în Grupa B din Basketball Champions League. Roș-albaștrii au cedat pe terenul lui Umana Reyer Venezia, scor 89-78. Partida s-a desfășurat în Italia, fiind transmisă în direct la DigiSport.
Cristian Achim a optat să înceapă acest meci cu Mirkovic, Mandache, Zeno, Lucic și Denison. Jocul a demarat sub semnul echilibrului, roș-albaștrii instalându-se la conducere. Lucrurile s-au schimbat rapid, pe fondul numărului prea mare de posesii pierdute de CSM, transformate în puncte pe contraatac pentru italieni. Oradea a terminat primul sfert cu un deficit de opt puncte, dar cu un singur fault de echipă, în condițiile în care majoritatea reușitelor Veneziei au venit pe contraatac. Scorul după zece minute de joc era de 26-18.
Formația gazdă a controlat jocul pe tot parcursul sfertului 2. Acest lucru a fost posibil pe fondul numărului mare de reușite de pe semicerc. CSM-ul a reușit să revină ușor pe tabela de marcaj, însă Venezia s-a desprins din nou la peste zece lungimi continuând să transforme cu generozitate de pe semicerc. Cu opt reușite de la mare distanță și provocând 12 posesii pierdute în primele 20 minute de joc, Venezia conducea la pauză cu scorul de 52-38.
Sfertul al 3-lea s-a derulat mai echilibrat. Roș-albaștrii au găsit mai multe soluții în ofensivă, având mai multă grijă la posesia mingii. Mirkovic a fost sancționat cu greșeală tehnică pe motiv de simulare, dar tot el a adus mai multe puncte pe tabela de marcaj. Nicoară a oferit un ajutor important la finalizare. Italienii au avut mai puține coșuri ușoare. La intrarea în sfertul decisiv scorul era de 76-64.
Secvența decisivă a demarat cu patru puncte pentru Țîbîrnă, roș-albaștrii apropiindu-se la opt lungimi. Petrișor aduce două puncte de la linia de pedeapsă pentru a menține CSM-ul aproape, dar Bramos înscrie de pe semicerc. Roș-albaștrii șiau elevat nivelul de intensitate, iar Lucic aduce două puncte după o acțiune prelungită. Haynes transformă de pe semicerc și desprinde Venezia la 13 puncte cu trei minute înainte de final. Ultimele momente nu aduc schimbarea, italienii impunându-se la capătul unui meci pe care l-au controlat, dar în repriza secundă CSM-ul a oferit o replică solidă.
CSM CSU Oradea încheie faza grupelor cu un bilanț general de 6-8 și se desparte de Basketball Champions League cu o experiență frumoasă, ce a cuprins 18 meciuri în această întrecere. Roș-albaștrii au încheiat grupa pe locul 6.
CSM CSU Oradea susține jocul din cadrul etapei a 14-a în Grupa B din Basketball Champions League în Italia. Campioana României se duelează cu Umana Reyer Venezia, fiind cel de-al 18-lea meci oficial susținut de roș-albaștri în arena internațională pe parcursul acestui sezon.
La startul aventurii din acest sezon CSM-ul și-a dorit să treacă măcar de un tur preliminar. Apoi a vizat calificarea în faza grupelor. Ulterior a mizat pe victorii în compania reprezentantelor Finlandei și Ucrainei, iar acum își dorește calificarea în playoff. Unica echipă care a supraviețuit două tururi preliminare este în cărți pentru un loc între cele mai bune 24 echipe ale competiției. Asta în condițiile în care multe alte echipe, mai bine cotate baschetbalistic, ca tradiție și buget, sunt de mult ieșite din discuție. Performanța atinsă este remarcabilă, însă CSM CSU Oradea se deplasează în Italia cu dorința de a se califica mai departe.
Venezia este deja calificată în platoff-ul Champions League. Italienii se situează pe locul al 3-lea în grupă, cu un bilanț general de 8-5. Ei au șanse minimale de a se califica direct în cel de-al 2-lea tur al playoff-ului din Basketball Champions League, depinzând nu doar de propriul rezultat, dar și de cele consemnate în ultima etapă atât în Grupa B, cât și în celelalte.
În tur, la Oradea, Venezia s-a impus cu scorul de 73-69, la capătul unui meci deosebit de echilibrat, decis în ultimele minute de către Marquez Haynes cu trei coșuri consecutive de trei puncte.
Delegația CSM CSU Oradea în Italia nu îi cuprinde pe americanii Sean Barnette și Will Franklin. Primul este în continuare accidentat, iar cel din urmă a rămas la Oradea pentru a lucra din punct de vedere individual, sub comanda preparatorului fizic Marius Marinău.
CSM Oradea dispută meciul cu numărul 30 în cupele europene. Echipa lui Cristian Achim a disputat câte șase meciuri în FIBA EuroChallenge 2013/14 și 2014/15. În actuala ediție a Basketball Champions League, orădenii au disputat patru jocuri de calificare și se află la cel de-al 14-lea în faza grupelor.
Reamintim că miza acestui meci pentru CSM CSU este calificarea în playoff-ul Champions League. Bihorenii sunt deja asigurați de prezența în playoff-ul FIBA Europe Cup, astfel încât meciul de la Venezia poate să aducă un bonus, continuarea superbei aventuri în BasketballCL.
Meciul de la Venezia se dispută marți (24.01), cu începere de la ora 21:30. Întreaga etapă în Grupa B se dispută la aceeași oră. DigiSport 3 va transmite partida în direct.
BCL – Etapa 13
FIBA Europe Cup – Optimi de finală, Meciul 1
Meciul urmator 25/05/2018	20:00
Declarații Cristian Achim după Meciul 2 al semif..
Goran Gajovic a fost convocat din nou la echipa na..
Pe scurt despre Meciul 1 al seriei cu CSU Sibiu, d..
Declarații Cristian Achim după Meciul 1 al semif..
Informații comercializare bilete pentru Meciurile 3 și 4 din semifinalele LNBM cu BC CSU Sibiu
Declarații Cristian Achim după Meciul 2 al semifinalei LNBM 2018, pierdut pe terenul lui CSU Sibiu
Rezultate notabile pentru sportivii CSM Oradea la Campionatul Național de vară U14 la tenis – ediția 2018
Goran Gajovic a fost convocat din nou la echipa națională a Muntenegrului
Bazinul olimpic Ioan Alexandrescu Oradea va fi închis în zilele de duminică (27.05) și luni (28.05)
Baschet (3,209)
Handbal (300)
Judo (119)

References: CSM 

CSM 

CSM 
 CSM 
 CSM 

CSM 
 CSM 
 CSM